**DÍA DE BENIDORM 2018**

Companys i companyes de corporació.

Autoritats

Representatnts del Cos Consular

President de la Comissió de les Festes Majors Patronals.

President de l’Associació de Penyes Verge del Sofratge.

Caps de les forces i cossos de seguretat de l’estat, policía local i protección civil.

Membres del Grup Carta de Poblament.

Representants d’entitas festeres, socials i culturals.

Senyores i senyors, molt bon dia.

Hui, 8 de maig, dia de la fundació de Benidorm, cel·lebrem el nostre orgull com a poble. Hui fa 693 anys que l’Almirall Bernat de Sarrià va atorgar la Carta de Poblament a Benidorm. Document fundacional pel qual families cristianes arribades d’altres punts del Regne de València van assentar-se al voltant de la Punta Canfali, fent de Benidorm sa casa.

Va ser, per tant, la Punta Canfali el lloc d’origen del Benidorm actual. Al voltant del castell va nàixer un poble que quedaria lligat per sempre a la seua mar i a les seues platges. Des d’una d’elles, la del Mal Pas, hui encara podem observar les restes de la muralla que protegia aquell primer Benidorm; un Benidorm en el que volem aprofundir i per això, en una aposta clara per posar en valor el nostre patrimoni històric, a hores d’ara estem impulsant un projecte que pretén recuperar les restes arqueològiques que d’eixa època i dels segles posteriors puguen quedar baix l’empedrat de la que en l’actualitat és una de les nostres icones turístiques: el Castell.

Les condicions de vida d’aquell primer Benidorm no deguen ser fàcils, tot i que l’Almirall Bernat de Sarrià va donar als nous pobladors i als seus descendents una sèrie de concessions, no molt habituals, per tal d’assegurar-se que eixe tros de costa es convertia en un bastió capaç de frenar les incursions i els atacs dels Pirates.

Ja en 1666, va ser una dona, Beatriu Fajardo de Mendoza, l’artífex de la revitalització d’eixe Benidorm. I ho va fer bàsicament a través d’una obra d’enginyeria que va dur l’aigua al nostre poble i, amb això, la possibilitat d’establir-se en esta terra amb certes garanties de prosperitat: la nostra Séquia Mare. Ara fa dos anys, l’Ajuntament de Benidorm amb el suport del Canal Baix de l’Algar i de la Taula del Bon Profit va posar en valor els vestigis de l’últim tram de esta conducció que discorre per sol públic a la nostra ciutat. Eixa actuació va ser l’inici d’un projecte molt més ambiciós: el de reconvertir esta zona en el principal parc urbà de Benidorm; un espai natural d’oci i esport que ja comença a cobrar vida.

Al igual que un institut de Benidorm porta el nom del que fos el seu fundador en la data que hui celebrem, en Bernat de Sarrià, un altre Institut de Educació Secundària du el nom de Beatriu Fajardo de Mendoza, contribuint d’esta manera a que les seues figures hagen quedat vives a la memòria del nostre poble.

I no és habitual, perquè la història de la Humanitat està plena de noms d’homens, però no de dones, acostumades durant segles a viure en un segon pla. I si això no hauria de ser així a cap lloc, encara ho hauria de ser menys a Benidorm, perquè esta ciutat no seria el que és hui en dia, un referent turístic internacional, sense varies generacions de dones que, amb una fortalesa admirable, van aconseguir un paper protagonista impropi de la seua època.

Parle de totes eixes dones que durant les llargues absències laborals dels seus marits es van posar al front de les seues famílies i també d’un espai que, en concepció, no estava reservat per a elles: els negocis que van ser l’origen de la gran industria hotelera, hostelera i comercial de Benidorm.

Les circumstàncies van fer que estes dones s’incorporaren al mercat laboral en un moment en que sols ho feien aquelles que vivien als més importants centres industrials del país, peró no les que residien en pobles de menys de 3.000 habitants, dedicats, durant segles, a la mar i a l’agricultura.

Elles van ser claus en eixa transformació turística imparable encapçalada per la ment pionera de Pedro Zaragoza, qui ens va deixar fa ara 10 anys. Un alcalde que, amb entusiasme i esforç, va aconseguir que tot un poble es sumara i interioritzara com a propi eixe somni i eixe canvi que havia de portar a Benidorm prosperitat i riquesa econòmica i humana.

El temps li ha donat la raó i també ha posat a la dona en el lloc que li correspon dins de la industria turística. Perquè, afortunadament, cada vegada trobem més dones en llocs de responsabilitat gestionant exitosament negocis i empreses turístiques .

Però encara tenim un compte pendent amb eixes altres dones, les que van començar eixe camí. És una obligació de tots fer que els seus noms, els de les nostres besavies, iaies i mares no es perguen i tinguen el reconeixement que mereixen dins de les nostres cases i families, però també fora d’elles.

I acabe les meues paraules, i vull fer-ho amb les del nostre alcalde que, ara mateix fora d'Espanya, està mostrant Benidorm com a model de gestió turística intel·ligent.

Hem de fer la vista arrere sense descuidar el nostre present i el nostre futur. Benidorm transita hui amb pas ferm i decidit cap a la que, sense dubte, serà la seua transformació més important de les últimes dècades: la que ha de dur a esta ciutat a ser el primer destí turístic intel·ligent certificat del món. Un objectiu que farà de Benidorm una ciutat;

més oberta,

més accessible,

més sostenible i

més innovadora.

I en aconseguir eixe objectiu hem d’estar tots implicats, des de els responsables polítics a la societat civil. Per que, en definitiva, el que busquem és una ciutat encara millor, més habitable per als seus veïns, i que continue sent punt d’atracció per a milions de turistes, que cada any veuen en el nostre Benidorm la millor de les opcións.

Feliç dia de Benidorm a tots.

Ana Pellicer Pérez

Alcaldesa en funciones de Benidorm

Benidorm, 8 de Mayo de 2018